यूक्रेन जंग से सबक लेकर बना रहा ड्रोन की स्पेशल ब्रिगेड, इससे मिसाइलों के खिलाफ कर रहा युद्धाभ्यास
China People's Liberation Army Drone Special Brigade रूस-यूक्रेन युद्ध से दुनियाभर में चिंता का माहौल है, लेकिन चीन एक ऐसा देश है जो इस युद्ध में भी अपना फायदा देख रहा है
रूस-यूक्रेन युद्ध से दुनियाभर में चिंता का माहौल है, लेकिन चीन एक ऐसा देश है जो इस युद्ध में भी अपना फायदा देख रहा है। हाल में चीन की तरफ से जारी युद्धाभ्यास एक वीडियो के हवाले से इंटरनेशनल ऑब्जर्वर ने अपनी रिपोर्ट में खुलासा किया है कि चीनी सेना यूक्रेन युद्ध के आधार पर अपनी रणनीति को तेजी से बदल रही है।
यूक्रेन युद्ध में बड़े पैमाने पर ड्रोन के उपयोग को देखते हुए चीन ने भी ड्रोन की स्पेशल ब्रिगेड पर काम शुरू कर दिया है। चीन की पीपल्स लिबरेशन आर्मी की 82वीं कंबाइंड आर्म्ड ब्रिगेड ने पिछले दिनों हेबेई प्रांत में ड्रोन से युद्धाभ्यास किया। जिसमें ड्रोन और रडार की मदद से पोर्टेबल एंटी एयरक्राफ्ट और एंटी टैंक मिसाइलों का मुकाबला किया गया।
चीनी सेना को ड्रोन हमले की दी जा रही ट्रेनिंग
चीनी सेना के जवानों को ड्रोन हमले करने और ड्रोन हमलों से बचने की ट्रेनिंग दी गई है। PLA के ग्रुप कमांडर लियु चेन का कहना है कि हमारे जवान लगातार अपनी गलतियों से सीख रहे हैं। 82वीं कंबाइंड आर्म्ड ब्रिगेड का पुराना नाम 38वीं आर्मी कार्प था, जो बीजिंग की सुरक्षा का जिम्मा संभालती है।
तैयारी: ड्रोन से मिसाइल हमलों पर नजर रखेगा चीन
बीजिंग स्थित युआन वांग मिलिट्री साइंस टेक्नोलॉजी थिंक टैंक झोउ चेनमिंग का कहना है कि PLA की ब्रिगेड रूसी आर्मी के अनुभवों से सीख रही है, खासकर ड्रोन के उपयोग के बारे में। PLA सीख रही है कि सैन्य दलों की आंखों के रूप में किस तरह से ड्रोन का इस्तेमाल किया जा सकता है।
वे ड्रोन की मदद से आने वाली एंटी टैंक मिसाइलों और जानलेवा एयर स्ट्राइक के बारे में जान रहे हैं। साथ ही चीन की सेना रूसी सेना से यह भी सीख रही है कि ऐसे हालात का मुकाबला कैसे करें, ताकि कम से कम नुकसान हो। PLA के सेवानिवृत प्रशिक्षक सोंग जोंगपिंग का कहना है कि इस युद्धाभ्यास के हालात काफी हद तक यूक्रेन के मौजूदा युद्ध पर निर्भर हैं।
पोर्टेबल मिसाइल और रडार पर PLA का फोकस
यूक्रेन ने स्टिंगर मिसाइलों से रूसी सेना के युद्धक विमान और जेवलिन एंटी टैंक मिसाइलों से रूसी बख्तरबंद सैन्य वाहनों को निशाना बनाया है। इसे देखते हुए चीनी सेना भारी युद्ध मशीनरी की जगह तेजी से लोकेशन बदलने वाले साजोसामान पर फोकस कर रही है। अमेरिकी हिमार्स मिसाइल सहित यूक्रेन के द्वारा इस्तेमाल किए गए सभी विदेशों हथियारों पर भी चीन नजर रख रहा है।